Dôvodová správa

A. Všeobecná časť

V zmysle ustanovenia § 1 ods. 1 zákona č. 121/2011 Z. z. o zrušení Protidrogového fondu bol k 1.5.2011 Protidrogový fond (ďalej len „fond“) zrušený. Zároveň ku dňu zrušenia vstúpil  do likvidácie.   

V priebehu likvidácie bolo zistené, že fond je predĺžený. Ak sa pri likvidácii spoločnosti takýto stav zistí, je likvidátor povinný podľa § 72 ods. 2 Obchodného zákonníka podať bez zbytočného odkladu návrh na vyhlásenie konkurzu.  Platné znenie zákona č. 121/2011 Z.  z. o zrušení Protidrogového fondu v znení zákona 287/2012 Z. z. vylučuje však na likvidáciu fondu  použiť ustanovenia zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov, na základe ktorého by bolo možné ukončiť činnosť fondu  a požiadať o výmaz  z obchodného registra. Fond je teda v situácii, kedy nie je možný jeho zánik ukončením likvidácie a  následným výmazom z obchodného registra, nie je však možný ani jeho zánik konkurzným konaním.
 
Novela zákona  preto navrhuje, aby na likvidáciu fondu  bolo možné použiť ustanovenia zákona 7/2005 Z. z., aplikácia ktorých podľa platného znenia zákona nie je možná, návrh ďalej vymedzuje  náklady  spojené s likvidáciou fondu podľa zákona č. 7/2005 Z. z. a určuje subjekt, z ktorého rozpočtovej kapitoly budú uhradené. Jej účelom je zabezpečiť ukončenie likvidácie fondu výmazom z obchodného registra.
 
Potrebu úpravy zákona č. 121/2011 Z. z. v navrhovanom rozsahu si vyžiadal aj stav majetku fondu, s ktorým nie je možné nakladať z titulu exekúcie. Jedným z veriteľov fondu je aj Daňový úrad Bratislava, bez ktorého súhlasu podľa  § 54 Daňového poriadku nie je možný výmaz z obchodného registra, ktorý bez uhradenia pohľadávky fondom tento úrad nevydá. Predlžovaním tohto stavu hrozí, že sa dlh fondu voči veriteľom bude naďalej, formou penále, úrokov, či poplatkov z omeškania, navyšovať.
 
Odmeny a výdavky predbežného správcu budú hradené z finančných prostriedkov vyčlenených Úradu vlády Slovenskej  republiky na rok 2013, ktorý podľa  čl. VIII zákona  č. 287/2012 Z. z. ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, plní k zrušenému fondu úlohy podpredsedu vlády Slovenskej republiky pre ľudské práva a národnostné menšiny vyplývajúce mu zo zákona č. 121/2012 Z. z.  
 
           Predložený návrh zákona bude mať vplyv na verejné financie. 
Predložený návrh zákona  nemá negatívny vplyv na životné prostredie, podnikateľské prostredie a informatizáciu spoločnosti a nemá sociálne vplyvy.